Университет Назарбаев

Университетът „Назарбаев“ е автономно висше училище в казахстанската столица Астана, открито по инициатива на първия президент на страната Нурсултан Назарбаев. Първите студенти са приети през септември 2010 г. Създаден е като водещо научно звено на висшето образование в Казахстан, което да се превърне в международен изследователски институт. Университетът е експериментална платформа за разработване, наблюдение, изследване, анализ, тестване, апробация и внедряване на иновативни програми в областта на образованието и науката. Работи в съответствие със собствените си образователни стандарти и не се администрира от Министерството на образованието и науката. История За първи път идеята за създаването на университета е съобщена в обръщение на президента през март 2006 г. Проектирането му започва под името „Нов университет на Астана“, но при откриването му през юни 2010 г. то е променено на Университет Назарбаев. Първите студенти започват обучението си през септември 2010 г., когато са открити центровете по енергетични изследвания и по природни науки. На 19 януари 2011 г. на университета е присвоен статут на автономно учебно заведение. Статутът се отнася също и до „Интелектуални училища Назарбаев“ и „Фондация Назарбаев“. През есента на същата година от университета излиза първата научна публикация и е проведена първата медицинска конференция. През следващите години са открити факултети по публична политика, по образование, по медицина, по минно дело и науки за Земята. През 2013 г. във факултета по бизнес е въведена програмата Executive MBA. През март 2015 е създадена Националната лаборатория „Астана“, а през декември университетът получава статут на изследователски институт. Одобрена е и програма за неговото развитие за периода 2016 – 2020 г. През 2018 г. е включен в Алианса на азиатските университети, чиито членове са 15 висши учебни заведения от 13 азиатски държави. На следващата година е открит лабораторния комплекс С4, а през март 2019 и спортният център. Завършва първият випуск студенти по медицина и приложна сестринска дейност. През 2019 г. са преобразувани три факултета – инженерния, за наука и технологии и хуманитарния със социални науки. Вместо тях са създадени Факултет по инженерни и цифрови науки и Факултет по социални и хуманитарни науки. Ръководство Органите на управление на университета са: Висш попечителски съвет Попечителски съвет Изпълнителни органи Висшият попечителски съвет е оглавяван от президента на страната Нурсултан Назарбаев. Компетентността на управленския орган включва одобряване на стратегията за развитие, устава на университета, интелектуалните училища и фонда. Занимава се с процедурите за разпореждане с имуществото, формира попечителския съвет и отговаря за реорганизацията или ликвидация на университета, интелектуалните училища и фондацията. Попечителският съвет е управляващият орган на университета, който осъществява общото ръководство на различните дейности. В компетенциите му се включват одобряването на годишни и средносрочни бюджети, определяне на количествения състав на изпълнителния орган на университета, избор на неговите ръководители и членове, както и предсрочно прекратяване на техните правомощия. Освен това одобрява правилата за доставка на стоки, строителство и услуги, като изпълнява и други ръководни дейности в съответствие с устава на университета. Академичният съвет е основният орган за създаване на политики по всички академични въпроси, играе водеща роля при създаването и приемането на правила, регулиращи академичните стандарти, практики и дисциплини, контролира осигуряването и подобряването на качеството в преподаването и ученето, определя критерии за получаване на академични звания, одобрява учебните програми и контролира развитието на факултетите. Научният съвет е основният орган за формиране на политиката на университета по въпросите, свързани с научните и академични изследвания на университета. Той одобрява и предприема мерки за разработване на стандарти за провеждане на научните изследвания, организира и управлява разпределението на тяхното финансиране, разработва политика в областта на интелектуалната собственост, както и координира научноизследователската дейност между научните центрове и факултети. Съставът на членовете на тези три органа се определя от Устава на университета. Акредитации В продължение на 2 години Университетът Назарбаев се подготвя за акредитация на преподаването на английски език за академични цели по системата NUFYP EAP. През февруари 2020 г. програмата е оценена от Британската асоциация на преподавателите по английски език за академични цели BALEAP – глобална общност от професионалисти по английски език, регистрирана като организация с нестопанска цел. BALEAP потвърждава пълната акредитация на курса по английски език за академични цели, провеждан в рамките на преддипломната програма на университета в продължение на четири години. Магистърските програми на Факултета по публична администрация са акредитирани от Европейската асоциация за акредитация на програми в публичната и общинска администрация. Получаването на тази акредитация означава, че програмите на университета гарантират обучение в съответствие с най-добрите европейски стандарти. Факултети Университетът Назарбаев има 7 факултета и един център: Център за доуниверситетско обучение. Центърът има две академични програми – подготовка на студенти за бакалавърска степен и програма за нулева година за студенти, условно приети в магистърска програма, но с необходимост от повишаване на знанията си по английски език. Факултет по инженерни и цифрови науки. Специалностите в него са инженерна химия, електротехника и електронно инженерство, строително и екологично инженерство, машинно и космическо инженерство, роботика, компютърни науки. Факултет по природни, социални и хуманитарни науки, един от най-големите в университета. Поддържа международно партньорство с Уисконсинския университет. Факултет по бизнес с международен партньор Факултета по бизнес Фукуа към университета „Дюк“ в град Дърам, Северна Каролина, чиято пълната програма заема първо място в класацията за най-добри бизнес училища за 2014 г. Факултет по държавна политика с международен партньор Факултетът по държавна политика към Националния университет „Ли Куан Ю“ в Сингапур . Студентите имат възможност да прекарат в Сингапур 2 – 3 седмици по магистърски програми и до 3 месеца по докторски програми. Факултет по образованието с международни партньори Калифорнийския университет – Бъркли, Университета „Дюк“, Пенсилванския и Кеймбриджкия университет. Факултет по медицина и сестринска дейност с международен партньор Питсбъргския университет. Факултет по минно дело и геология с международен партньор Колорадския минен университет. Учебни програми Лаборатория „Астана“ Националната лаборатория „Астана“ е основана през 2015 г. и включва Център по природни науки и Център по енергетика и нови материали. В лабораторията работят 82 изследователи. Нейни партньори са повече от 50 водещи световни изследователски центрове и институти. В лабораторията се извършват многобройни теоретични и приложни научни изследвания в областта на природните науки, енергетиката и други интердисциплинарни науки. Занимава се с дейности по създаване на научни лаборатории, експериментални бази, центрове, институти за разработването и изпълнението на научни, научно-технически, образователни програми и програми за професионално обучение на специалисти. Център по природни науки Лаборатория по геномна и персонализирана медицина Изпълнява проекти, свързани с усъвършенстване на науката за геномите и нейното приложение при напредъка на нови биомедицински открития в Казахстан. Работи в три области – изследвания, приложна геномика в клинични случаи и услуги. Главната ѝ дейност е насочена към създаване на цялостна основа за развитието на геномната медицина – лабораторна инфраструктура, технически възможности и база данни с геномна информация. Приоритетни проучвания на лабораторията са изследването на генетиката на казахстанското население, оценка на риска при развитието му и прогнозиране при различни състояния. Изследват се молекулярните механизми на основните заболявания в страната като сърдечно-съдови и онкологични, метаболитни синдроми, невродегенеративни нарушения и други. Особен интерес представляват изследванията на туберкулозата и инфекциозните заболявания в държавата – епидемиология, генетика, околна среда, рискови фактори за начина на живот, търсене на нови диагностични биомаркери, взаимодействие гостоприемник-патоген, бактериална резистентност, стратегии за превенция и други. Работи се върху въвеждането на геномни технологии в клиничната практика и развитието на приложната генетика. Лаборатория по биоинформатика и системна биология Лабораторията по биоинформатика и системна биология извършва изследвания в следните области: Биоинформационен анализ на високопроизводителни геномни данни от платформи за секвениране (изследване на точната последователност на ДНК с цел откриване на мутации, както и различни „здрави“ варианти на един ген) от следващо и трето поколение. Биоинформационен анализ и мета-анализ на туморни транскриптоми от високопроизводителни геномни платформи. Анализ на пълните геном и екзом на човека, разработване на казахстанска референтна база данни за геномни вариации и идентифициране на специфични генетични варианти. Биоинформационен анализ на ракови транскриптоми и профили на генна експресия, получени от платформите за секвениране от следващо поколение. Разработване на нови интеграционни подходи и методи за анализ на пълни транскриптоми и човешки геноми. Лаборатория по епидемиология и здравеопазване Лабораторията провежда епидемиологични изследвания на здравословното състояние на деца, юноши и възрастни между 50 и 75 годишна възраст. Проектите са насочени към проучване на възникването на социално значими заболявания – сърдечно-съдови патологии, инсулти, затлъстяване, психични разстройства и стрес, метаболитен синдром и наследствени заболявания. Резултатите от изследванията дават възможност да се подобри системата за диагностика и ранното откриване на биомаркери на незаразни болести още в детските и юношеските години, както и такива за преждевременно стареене и други значими заболявания. На база на резултатите се разработват препоръки за управление на здравеопазването. Лаборатория за човешкия микробиом и дълголетие Лабораторията провежда изследвания върху човешкия метагеном в Казахстан, разработва функционални хранителни продукти и препарати за корекция на микрофлората и работи по създаването на биобанка от образци от човешка микрофлора. Освен това предоставя услуги за практическо здравеопазване на промишлени и търговски предприятия, като прави анализи на биоматериали, използвайки съвременни технологии. Участва в създаването на обществени сдружения като например Казахстанската асоциация на изследователите на човешки микробиоми. Основни направления: Търсене на биомаркери въз основа на познанията за човешкия метагеном. Разкриване на асоциативните връзки на метагенома със заболявания, възраст, хранителни предпочитания, екологична ситуация и фактори на околната среда. Разработване на функционални хранителни продукти. Създаване на републикански запас от култури на медицински значими микроорганизми, ДНК и пептиди. Лаборатория за транслационна медицина и технологии за природните науки Основни направления: Разработване на биоинженерни технологии за лечение на различни патологии. Изследване на безконтактни методи за диагностика и лечение на някои заболявания. Развитие на нанотехнологиите – наноносители и наноструктури. Лаборатория по биоинженерство и регенеративна медицина Лаборатория за биосензори и биоинструменти В лабораторията се проектират биосензори за диагностика и анализ на ДНК и се разработват миниатюрни оптични биосензори за откриване на различни видове клетки. Специалистите разполагат с богато ноу-хау в използването на сензорни и биосензорни технологии, наноматериали и електромагнитни терапевтични методи за минимално инвазивно лечение на злокачествени, доброкачествени и атипични липоматозни тумори. Работи се върху създаването на устройство за ранно откриване и диагностика на нови заплахи от вирусни заболявания. Разработва се епидурален катетър с оптични сензори и се конструират оптични биосензори във възпроизводими устройства. Инициирано е важно национално и международно сътрудничество с Института по физика в Ница, Университета в Монс, Политехническия университет във Валенсия и други. Създадено е предприятие за разработване, експлоатация и приложение на сензори с оптични влакна. Лаборатория за биофотоника Лабораторията е създадена в края на 2017 г. и приоритетната ѝ задача е разработването на флуоресцентни техники за анализ на живи организми. Основни направления: Разработване на високоефективни микроскопични флуоресцентни методи. Изследване на цитоскелета и подвижността на нормалните и раковите клетки. Изследване на механизмите на действие на противоракови лекарства Изследване на планктонните общности с флуоресцентни методи. Разработване и прилагането на флуоресцентни способи в различни научни области – биология на нормални и туморни клетки, молекулярна биология, изследване на растителни съобщества, както и екология и хидробиология. Център по енергетика и нови материали Основната цел на Центъра по енергетика и нови материали е фундаменталното, приложно и търговско развитие в съответствие с приоритетите на Казахстан, насочено към създаване и подобряване на енергийните ресурси. Стремежът е той да се превърне във водеща научна институция в Централна Азия в областта на физиката, химията, материалознанието и информационните технологии, които да се прилагат при развитието на бъдещи, чисти и ефективни форми на енергия и рационалното използване на ресурсите. Центърът разполага с 4 лаборатории. Лаборатория за нови материали и системи за съхранение на енергия Области на изследване: Синтез на функционални наноматериали Разработване на усъвършенствани материали за високоефективни устройства за съхранение на енергия, включително литиево-йонни, натриево-йонни, литиево-серни батерии и водни акумулаторни батерии. Проектиране на устройства за преобразуване и съхранение на енергия от следващо поколение батерии (гъвкави, прозрачни, микро и др.) Разработване на иновативни батерии с висока енергийна плътност за осигуряване на свързаност към мрежи от източници на възобновяема енергия. Математическо моделиране, включително изчислителната динамика на течности, батерии и свързани теми. Лабораторията работи в тясно сътрусътрудничество с Токийския университет, Токийския технологичен институт и Токийския столичен университет в Япония, Университета Уорик във Великобритания, Националния университет Чунгнам, сеулския Университет „Ханянг“ и Университета Седжонг в Южна Корея, Технологичния университет Хъбей в Китай, Националния център за научни изследвания във Франция и други. Лаборатория за преобразуване на материали и приложна физика Дейността на лабораторията е фокусирана върху научноизследователската и развойна дейност в областта на материалознанието, дизайна и модификацията на повърхностите. Разработва се начина за производство на многофункционални, самоочистващи, суперхидрофобни материали за селското стопанство и строителството, подходящи за екстремни климатични условия и климата на Казахстан. Работи се върху нанокомпозити с магнитна сърцевина и обвивка за пречистване на отпадъчни води. Лаборатория за материали в областта на енергетиката В лабораторията се провеждат изследвания на наноструктурни материали, както и на такива в насипно състояние. Стремежът е да се създават нови материали с определени физични и химични свойства с приложение в енергетиката. Основни направления: Моделиране на електронните, термодинамични, решетъчно-динамични и транспортни свойства на материалите. Мащабно атомно моделиране на неравновесната динамика на заряда в материалите за акумулиране на слънчева енергия. Моделиране на дифузията и топлопроводимостта в твърди вещества. Теоретична подкрепа на експериментите за изучаване на оптичните свойства, фото- и термичното разделяне на заряда, фазовите преходи в материалите и свързаните с тях явления. Лаборатория по зелена енергия и екология Лабораторията се занимава с изследвания в области като транспорта и унищожаването на замърсители на околната среда, улавяне и преработка на въглеродните емисии, разработване на нови технологии за пречистване на питейни и отпадъчни води с помощта на възобновяема енергия, управление на качеството на въздуха, енергийна и екологична политика. Основни теми по отношение на окръжаващата среда: Разработване на нови екологични нанокатализатори за почистване от токсични примеси. Идентифициране на механизмите на реакциите при катализа. Разработване на интелигентни и селективни екологични катализатори. Стохастична оценка на риска от токсични химикали в естествената среда на Казахстан. Проучване на процесите при физикохимичното и биогеохимично пречистване (комплексно пречистване на водата с генериране на енергия). Третиране на подпочвените води и почвите, замърсени с органични, неорганични и радиоактивни химикали. Разработване на математически модел за прогнозиране на преноса и обработката на замърсителите в природните и инженерни системи. Нано- и макропроучвания на химичния състав на урана в земните недра. Основни теми по отношение на зелената енергия: Улавяне, използване и съхраняване на въглерода Съхранение на CO2 в различни геоложки формации Карбонизация на минералите Фотокаталитично възстановяване на CO2 Оценка на емисиите на парникови газове в технологиите за пречистване на водата. Разработване на протоколи за оценка на емисиите на парникови газове в различни индустрии. Техно-икономическо моделиране на енергийните системи на Казахстан Технологии за оползотворяване на твърдите отпадъци Технологии за чисти въглища Енергийна и екологична политика Анализ на енергийната система на Казахстан Сътрудничество Университетът си сътрудничи с над 1100 международни учреждения. Част от стратегическите партньори, които оказват помощ на университета по отношение на академичното му развитие са американските Уисконсински университет в град Мадисън, Университетът „Дюк“ в град Дърам, Северна Каролина, Асоциациирани университети на Оук Ридж в Тенеси, Национална лаборатория Лоуренс в Бъркли, Пенсилванския университет във Филаделфия, Питсбъргския университет в Пенсилвания. Университетът Назарбаев си партнира още с Кеймбриджкия университет във Великобритания, Националния университет „Ли Куан Ю“ в Сингапур и други. Статистика на студентите и преподавателския персонал През 2020 г. от всички специалисти, преподаващи в университета, 11% са професори, 18% асоциирани професори (равностойно на доценти), 34% асистенти, 31% инструктори и 6% постдокторанти. От тях 66% са мъже и 34% – жени. Общият брой на студентите в университета през 2020 г. е 4663 души. От тях 2927 учат за бакалаври, 780 работят по магистратурата си, 120 са докторанти, 94 учат по студентски програми за доктори по медицина. 62% се занимават с естествени науки, инженерство, технологии и математика. 33% са в хуманитарни специалности, социални науки, бизнес, образование и държавна политика и 5% изучават медицина. Съотношението между мъже и жени при студентите е 50:50. Библиотека Университетската библиотека е едно от най-популярните и оживени места в комплекса. Оборудвана е с най-новите технологии в областта на библиотечното дело и информационните ресурси и работата ѝ е максимално автоматизирана. В читалните има компютри с достъп до интернет и автоматични пунктове за получаване на книги. Осигурен е достъп на потребителите до електронната база данни. Тя разполага с най-голямата англоезична колекция от информационни ресурси в страната – книги, периодични издания и електронни материали. Нараства броя на книгити на казахски и руски език. Библиотеката е абонирана за повече от 60 бази данни, осигуряващи достъп до стотици книги, хиляди списания и милиони статии. Университетът на Уисконсин в Мадисън предоставя услуга за междубиблиотечно заемане на материали, които не са достъпни чрез базите данни. Източници